钦定古今图书集成/明伦汇编/官常典/第657卷 > 魏彦昭
## 钦定古今图书集成/明伦汇编/官常典/第657卷 > 魏彦昭

按《济南府志》：“彦昭，容城人。举进士第，拜监察御史。正
德间，谪利津丞。时流贼刘七纵横燕赵间，其势寖逼。
彦昭以津城卑浅，夙夜役壮丁，增高浚深，戒民储戎
器为守御计。一日贼骑千馀至城河东，无船不得渡。
会夜大雨，河冻，贼遂渡河逼城。彦昭属官吏集境内
豪俊，分地而守，请援邻境，徙郭外积粟于城内，又选”
数十轻骑，使疾驰城下为疑兵。贼至，营于西北。彦昭
分其众为数队，迭出击贼，自晨及晡，贼度不支，以其
众遁去，而民获安堵。及卒，祀《名宦》。